ועדת הכנסת, כנסת 23, פרוטוקול מספר 77, 2020-11-09 10:00

איתן גינזבורג: חברי הכנסת, בוקר טוב, אני מתכבד לפתוח את ישיבתה של ועדת הכנסת, היום יום שני, כ"ב בחשון התשפ"א, 9 בנובמבר 2020.

איתן גינזבורג: על סדר-היום כמה נושאים, אך נתחיל בראשון:

איתן גינזבורג: דיון בהצעת חוק לביטול עדכון שכר חברי הכנסת בשנת 2021 (הוראת שעה), התשפ"א–2020.

איתן גינזבורג: הצעת חוק מטעם ועדת הכנסת כהכנה לקריאה ראשונה.

איתן גינזבורג: אנחנו ניצבים בתקופה - -

קריאה: דרמטית.

איתן גינזבורג: - - קשה ומורכבת, שבה החברה הישראלית מתמודדת עם משבר בריאותי בראש ובראשונה, שמשליך גם על משבר כלכלי קשה עם הרבה מאוד אנשים שאיבדו את מקום עבודתם, אנשים שיצאו לחופשה כפויה ללא תשלום.

איתן גינזבורג: ובעידן כזה שבו הכלכלה הישראלית והמשק הישראלי נמצא במיתון וכמעט בהקפאה, דבר שכולנו ערים לו, אבל כמובן שמשליך גם על עוד דברים, יש לו אדוות רבות בחברה הישראלית, והוא גם משליך בסופו של יום על דברים שאולי ביום רגיל לא היינו חושבים עליהם.

איתן גינזבורג: אבל זה כמובן משליך גם על דברים כאלה כמו שכר חברי הכנסת.

איתן גינזבורג: מכיוון שבתקופה כזאת, כשיש כמות גדולה של מובטלים, ויש כמות גדולה של אנשים שיצאו לחופשה ללא תשלום, והם בדרך כלל בעלי שכר לא מאוד גבוה, נוצר מצב מעוות במשק שבו השכר הממוצע במשק יכול להיקבע, וכנראה ייקבע כשכר ממוצע מאוד מאוד גבוה, דבר שמשקף עיוות מסוים, שיקוף מעוות של המציאות, והדבר הזה משליך על שכר חברי הכנסת ונושאי משרה אחרים.

איתן גינזבורג: לאור המצב הזה קיימת אפשרות שבחודש ינואר 2021 יתעדכנו שכרם של חברי הכנסת, נשיא המדינה, שרי הממשלה, שופטים, דיינים, וכל מי שמוצמד לאותם נושאי משרה, בסכומים ניכרים, דבר שברור שהוא לא סביר ולא ראוי בתקופה שכזאת, דבר שצריך לראות איך מונעים אותו, ולשם כך התכנסנו.

איתן גינזבורג: ראינו גם ששר האוצר לפני כחודשיים הודיע על כך שהוא מבקש להקפיא את שכרם של נושאי המשרה ולקצץ משכרם, עד היום הדבר לא בא לכדי ביטוי ומימוש בממשלה.

איתן גינזבורג: הדבר נמצא עדיין בדיונים בתוך הממשלה, ולכן חשבנו שיהיה נכון שהכנסת תיזום בכל הנוגע לפחות לחברי הכנסת, ותכף נדבר על נושאי משרה אחרים, את הקפאת השכר, ובכל מקרה לבטל את העדכון שמתוכנן בשנת 2021.

איתן גינזבורג: אני כמובן חושב שגם שכרם של נושאי משרה אחרים שאינם חברי כנסת, כפי שציינתי – נשיא המדינה, ראש הממשלה, שרים, שופטים, על כל שדרת השיפוט - - -

אלעזר שטרן: ראש הממשלה 35 שקלים לשעה איך אתה רוצה להקפיא?

איתן גינזבורג: שופטים בבתי דין לענייני עבודה, דיינים, קאדים, וכל מי שמוצמד לאותם נבחרי ציבור ונושאי משרה, שגם הם מוצמדים אל השכר הממוצע במשק, גם שכרם יוקפא.

איתן גינזבורג: לנו כוועדת כנסת יש סמכות לדון אך ורק בשכר חברי הכנסת.

יצחק פינדרוס: למה רק חברי כנסת?

יצחק פינדרוס: למליאת הכנסת אין סמכות לדון בנושאי משרה אחרים?

איתן גינזבורג: רגע.

איתן גינזבורג: לוועדת הכנסת מותר לדון אך ורק בנושאים שחלים על חברי הכנסת.

איתן גינזבורג: מליאת הכנסת יכולה לדון בהכול, אבל מי שרשאי להביא משהו לוועדת המליאה זו הוועדה, והוועדה יכולה לדון רק בשכר חברי הכנסת.

איתן גינזבורג: מי שרשאי לדון בשכרם של נושאי המשרה האחרים שמניתי זו ועדת הכספים של הכנסת, היא אחראית עליהם.

איתן גינזבורג: מכיוון ששוחחתי עם יושב-ראש ועדת הכספים, ויש בכוונתו להוביל את אותו מהלך בדיוק בוועדת הכספים לאותם נושאי משרה אחרים, אנחנו דנים היום אך ורק בשכרם של חברי הכנסת מתוך הבנה וידיעה שבמקביל ייערך דיון בוועדת הכספים בתקופת העברת החוק כדי להקפיא את שכרם של נושאי המשרה האחרים.

איתן גינזבורג: עד כאן דבריי.

איתן גינזבורג: נתחיל בדיון.

ארבל אסטרחן: אולי תגיד מילה על הוועדה הציבורית?

איתן גינזבורג: כן.

איתן גינזבורג: במצב דברים רגיל לא היינו צריכים להגיע לכדי חקיקה ראשית, יכולנו אנחנו כוועדת הכנסת לקבוע ששכר חברי הכנסת בהחלטה אחת של הוועדה יוקפא שנה הבאה.

איתן גינזבורג: העניין הוא שעל פי החוק אנחנו חייבים להיוועץ עם הוועדה הציבורית לשכר ותנאי חברי הכנסת, שטרם הוקמה.

איתן גינזבורג: להזכירכם, דנו בזה לא מזמן.

טלי פלוסקוב: נכון.

איתן גינזבורג: מכיוון שהוועדה עוד לא הוקמה אין בסמכותנו לקבל את ההחלטה הזאת בהחלטת ועדה אלא רק בהליך של חקיקה.

יצחק פינדרוס: למה אתה לא מקים את הוועדה היום ונגמור עם זה?

איתן גינזבורג: כפי שאמרתי גם בזמנו בהצעת החוק, לא פשוט להקים את הוועדה.

יצחק פינדרוס: לא מצאת מספיק פרופ'.

איתן גינזבורג: לא מצאנו מספיק אנשים, וקיבלנו גם כמה הצעות, ואנחנו בוחנים אותן, ובאמת מקיימים שיח.

איתן גינזבורג: גם אנשים שפנינו אליהם לא כולם רוצים.

איתן גינזבורג: זה מורכב, לא כולם ששים להיות.

איתן גינזבורג: תראו איזה עליהום יש עכשיו סביב נושא השכר, וזה קיים כל שנה.

מתן כהנא: תגיד, זה לא קשור לוועדת השרים לענייני חקיקה שלא מתכנסת?

איתן גינזבורג: מה שאנחנו דנים כרגע לא.

מתן כהנא: יש הצעת חוק של קרעי.

איתן גינזבורג: לכן אנחנו נמצאים עכשיו במצב שההצעה - - -

חמד עמאר: יש הצעת חוק ממשלתית לא של קרעי ולא של אף אחד.

איתן גינזבורג: לכן אנחנו נמצאים בהצעת חוק מטעם הוועדה שתאפשר לנו לסיים את הדבר הזה ולהקפיא את השכר.

איתן גינזבורג: גם אני חתום על הצעת חוק של שלמה קרעי שמדבר על שינוי המנגנון.

איתן גינזבורג: זה שינוי הרבה יותר מהותי, ואני מניח שחבר הכנסת קרעי יציג אותו.

איתן גינזבורג: יש לי גם עמדה בנושא הזה, אבל נשמע כל אחד לפי התור.

איתן גינזבורג: ולכן נפתח עם ראשון המבקשים, חבר הכנסת אלעזר שטרן, בבקשה, אדוני.

אלעזר שטרן: תודה.

איתן גינזבורג: רגע, אולי קודם כול נקרא את ההצעה ואז נתייחס, בסדר?

ארבל אסטרחן: מונחת בפניכם טיוטה של הצעת חוק שמוצע שהיא תהיה הצעת חוק מטעם הוועדה, כלומר, ישר לקריאה ראשונה.

ארבל אסטרחן: יש בהתחלה הגדרות של "השכר הממוצע", שזה השכר הממוצע לפי חוק הביטוח הלאומי שמתעדכן פעם בשנה בתחילת כל שנה.

ארבל אסטרחן: חברי הכנסת שעליהם מדברת ההצעה אלו בעצם כל חברי הכנסת שאינם שרים וסגני שרים.

ארבל אסטרחן: הפירוט כאן הוא בגלל שככה זה כתוב היום בהחלטות, כי אלו נושאי משרה – יש חברי כנסת שיש להם שכר שונה.

איתן גינזבורג: פשוט תקריאי.

ארבל אסטרחן: זה יו"ר הכנסת, ראש האופוזיציה, סגני יו"ר הכנסת, יושבי-ראש הוועדות, ויתר חברי הכנסת שאינם שרים וסגני שרים, כל חברי הכנסת.

ארבל אסטרחן: ואז הסעיף האופרטיבי העיקרי אומר כך: "על אף האמור בכל דין, בשנת 2021 לא יעודכן שכרם של חברי הכנסת לפי השינוי בשכר הממוצע.

ארבל אסטרחן: ", זאת אומרת, הקפאה.

ארבל אסטרחן: סעיף 3 אומר מה יקרה בינואר 2022, הוא אומר כך: "לצורך חישוב עדכון שכרם של חברי הכנסת ביום כ"ח בטבת התשפ"ב (1 בינואר 2022), יובא בחשבון השכר הממוצע האחרון שפורסם בשנת 2020, במקום השכר הממוצע האחרון שפורסם בשנת 2021".

ארבל אסטרחן: אני אגיד על זה רק מילה כי זה טיפה מסורבל.

ארבל אסטרחן: בתחילת ינואר 2022 לכאורה חשב הכנסת אמור היה לחשב את השכר הממוצע, ללכת שנה אחת אחורה ולראות כמה הוא השתנה מינואר 2021 לינואר 2022.

ארבל אסטרחן: מה שמוצע כאן, שהוא ילך שנתיים אחורה.

ארבל אסטרחן: כלומר, בינואר 2022 הוא ייקח את השכר הממוצע שהשתנה מינואר 2020, בכל שנת 2020, ובכל שנת 2021, כי המחשבה היא שהקפיצה הגדולה בשכר הממוצע שצפויה השנה, כפי שהסביר יו"ר הוועדה, אמורה לפי הצפי להתמתן מאוד בשנת 2021, בתקווה שאנשים יחזרו לשוק העבודה.

ארבל אסטרחן: גם אם המשבר יימשך איזושהי תקופה ואנשים עדיין יישארו מחוץ לשוק העבודה עדיין לא תהיה את אותה קפיצה של אנשים שיעזבו את השוק, ולכן המחשבה היא שלאורך שנתיים הסכום יתאזן ולא תהיה חריגה.

ארבל אסטרחן: בסעיף 4 הביצוע, "יו"ר הכנסת ממונה על ביצוע הוראות חוק זה.

ארבל אסטרחן: "

איתן גינזבורג: תודה.

איתן גינזבורג: בואו נתחיל בדיון.

איתן גינזבורג: בבקשה, חבר הכנסת שטרן.

אלעזר שטרן: תודה.

אלעזר שטרן: כמובן שאני לא מניח שיהיה חבר כנסת אחד שיתנגד להצעה הזאת, ואני חושב שהדבר בעיקר מעיד על, סליחה שאני אגיד, על הפופוליזם שלנו.

אלעזר שטרן: לא היינו צריכים את הקורונה בשביל לדעת שהמנגנון הזה שקיים, שאנחנו חלק ממנו גם אם אנחנו מאשרים אותו.

אלעזר שטרן: אני לא חבר כנסת מהוותיקים אבל אני כבר יושב פה כמה דיונים, כולל עם הוועדה, ואני לפחות מרגיש כבר שנים לא נוח עם זה שאנחנו חלק מתהליך קביעת השכר של עצמנו.

מיכאל מלכיאלי: אנחנו לא חלק.

מיכאל מלכיאלי: להבין, אנחנו לא חלק.

אלעזר שטרן: גם אישור זה חלק.

אלעזר שטרן: אתה יכול לאשר, אתה יכול לא לאשר, כבר פה בוועדה, רק שתדע, גם קיבלנו החלטות על קיזוז 1%, כבר היו דברים כאלה.

איתן גינזבורג: נכון, בעבר, לא - - -

אלעזר שטרן: בעבר.

אלעזר שטרן: נכון, אני מדבר במקום הזה, בוועדה הזאת.

איתן גינזבורג: כן.

אלעזר שטרן: דרך אגב, אני רוצה אולי לבשר על מה שלא יודעים, שגם ב-2009 כבר נתקבלו החלטות להקפיא שכר נוכח כל מיני אתגרים מבחוץ.

אלעזר שטרן: אנחנו ביש עתיד הגשנו כמה פעמים הצעה להוציא את ההחלטה הזאת מאיתנו, והממשלה הזאת באמצעות המנגנון האוטומטי שהיה לה פה בוועדה, ויש לה גם היום, התנגדה להצעה הזאת, אולי רק בגלל שיאיר לפיד הציע את זה, וזה היה לא נוח.

אלעזר שטרן: ולכן אני חושב שחל על זה מה שאמר החכם באדם "מעוות לא יוכל לתקון".

אלעזר שטרן: זאת אומרת שאם אנחנו רוצים שכל פעם איזה חבר כנסת יעשה פה סיבוב על דעת הקהל דרך אמצעי תקשורת ויגיד: הנה, אני מקצץ – אנחנו דרך אגב ביש עתיד קיבלנו אז החלטה, אני יודע שגם בכחול לבן קיבלו, ייאמר, אבל אנחנו עוד הרבה קודם מקצצים את התוספות האלה מאיתנו, תורמים אותם.

טלי פלוסקוב: יש עוד הרבה חברי כנסת שעושים את זה.

אלעזר שטרן: מאה אחוז, נכון, טלי, יש עוד הרבה חברי כנסת.

אלעזר שטרן: דרך אגב, כל אחד בדרך שלו.

אלעזר שטרן: יש מי שעושה את זה, מודיע לחברים בכנסת, ויש מי שאומר: אני לא רוצה שהכסף ילך למה שהממשלה הזאת נותנת לכל הכספים הקואליציוניים, אז אני רוצה לבחור לאן אני - -

איתן גינזבורג: תורם.

אלעזר שטרן: - - תורם את זה.

אלעזר שטרן: ואנחנו תורמים, ושיבדקו אותנו מי רוצה לבדוק כמה אנחנו תורמים.

אלעזר שטרן: אני תורם יותר מאשר התוספת הזאת, ולא רק אני כמובן.

אלעזר שטרן: אני חושב שהדברים חלים כאן על עוד חברי כנסת, בטח אצלנו.

אלעזר שטרן: אדוני יושב-ראש הוועדה, אני חושב שנפלה לידינו הזדמנות, וההזדמנות הזאת אחת, זה להגיד: אוקיי, אנחנו מקבלים את החוק הזה, ובוא נקפיא את השכר שלנו, נוותר על התוספת של 2021 בגלל שהנסיבות באמת חריגות, בגלל האבטלה הקשה הזאת של המשק יוצא שהפער בינינו לבין האדם הפשוט העובד הולך לגדול הרבה יותר, והדעת לא סובלת את זה.

אלעזר שטרן: עצם התיקונים האלה שכל פעם אנחנו מתכנסים וכל פעם שר האוצר או חבר כנסת עושה סיבוב ואומר: הנה, אני מקצץ את שלי.

אלעזר שטרן: תעזבו אותנו מזה, יש לנו עבודה יותר רצינית לעשות חוץ מלהגיד כל פעם: הנה, תראו, כל העולם יראה, אנחנו מוותרים על השכר.

אלעזר שטרן: מה שצריך להיות בתוך זה עכשיו זאת הוצאה של חברי הכנסת מאיזושהי השפעה על השכר שלנו.

אלעזר שטרן: ואני מציע, אני אומר כבר עכשיו, אגיש את זה בתור הסתייגות לתוך החוק הזה, שינקו אותנו מהמחשבה, מחוסר הנעימות הזאת.

אלעזר שטרן: באמת, אתה מסתובב בעם, אתה עכשיו רואה את האבטלה הזאת, את האנשים שבאמת אין להם אוכל להביא הביתה.

אלעזר שטרן: אבל אני אומר שגם בזמנים יותר טובים אני לא חושב שאנחנו צריכים להיות חלק מהמנגנון שקובע את השכר שלנו.

אלעזר שטרן: ומשפט אחרון, עצם זה שכל פעם אתה או מקפיא את זה או מוותר על 1% כזה או מקפיא כמו עכשיו לשנה אחת זה אומר שיש בעיה במנגנון הזה.

אלעזר שטרן: תודה.

איתן גינזבורג: רק הייתי מציע לאדוני, מכיוון שאני חושב שחלק תומכים בדברים שאתה אומר, אבל מדובר בשינוי משמעותי שאתה מציע, נראה לי נכון לדון בו בנפרד ולא במסגרת הסיטואציה הנוכחית, אבל זכותך להגיש הסתייגות.

אלעזר שטרן: אני רוצה להגיד לך, יש פה הצעת חוק של יאיר לפיד ועידן רול, ולפני זה היה של גרמן ושל מיקי לוי, אנחנו חתומים על הצעות החוק האלה, אפשר למצוא אותם.

אלעזר שטרן: אם אדוני יחליט שבאמת הוועדה הזאת, ואתה במקרה גם חבר קואליציה, שאתה רוצה לקדם את ההצעה הזאת, אני אומר לך שיש פה חוקים הרבה הרבה הרבה הרבה יותר מורכבים שעברו תוך שבוע, לא רק אלה שבג"ץ פסל בגלל שלקח להם זמן וביום אחד העבירו.

אלעזר שטרן: אני חושב שאנחנו הוועדה הזאת בזמן הזה, נכון שתקבל את ההחלטה גם אם היא יותר מורכבת, כבר התמודדנו פה עם דברים הרבה יותר מורכבים.

אלעזר שטרן: אני רוצה להגיד לך, ראש ממשלה חליפי, המצאנו פטנט כזה, זה עבר, אז בטח אפשר לעשות גם הצעת חוק כזאת.

משה ארבל: חבר הכנסת שטרן, רק הייתי מציע גילוי נאות לצופים בערוץ הכנסת על דבר הפנסיה של אדוני לפני שהגעת לכנסת.

אלעזר שטרן: אז אני מציע ורוצה להגיד פה, לי, לא לאדוני, יש פנסיה מהצבא, אני גאה בה.

משה ארבל: תקציבית.

אלעזר שטרן: תקציבית.

אלעזר שטרן: ב-30 שנה שההוא שיושב שם, הוא והמשפחה שלו לא יודע איפה היו, אשתי הייתה לבד בבית עם חמישה ילדים, ואני שכבתי במארבים והייתי בביירות - -

מיכאל מלכיאלי: הוא שירת את עם ישראל גם בישיבה.

אלעזר שטרן: - - והייתי בתוך לבנון כמו הרבה מאוד לוחמים בצה"ל.

מיכאל מלכיאלי: - - - לעם ישראל לא פחות ממך.

משה ארבל: וגם בצבא.

אלעזר שטרן: אני גאה בפנסיה - -

מיכאל מלכיאלי: עדיין לא - - -

אלעזר שטרן: - - התקציבית, וכל סוג שהוא שמדינת ישראל נותנת למי שבאמת משרת אותה, ולא עושה סיבוב על הכאילו משרת אותה בבית הזה, והוא דואג לעצמו או לקליקות שלו.

אלעזר שטרן: כן, אנשי הקבע במדינת ישראל ראויים לכל שקל שהמדינה השקיעה בהם, במיוחד שאנחנו יודעים איפה הייתה האלטרנטיבה, לאן היא הייתה הולכת.

אלעזר שטרן: אני גאה בזה, חבר הכנסת ארבל, ואני מודה לך שהעלית את הנקודה הזאת.

אלעזר שטרן: בדרך כלל זה התפקיד של סמוטריץ', אבל הוא לא פה היום.

קריאות: - - -

איתן גינזבורג: חברים, בואו נחזור בבקשה לדיון, ולא בנושא של פנסיות תקציביות.

טלי פלוסקוב: אני רוצה התייחסות קצרה.

טלי פלוסקוב: אלעזר, אתה דיברת על כך - - -

איתן גינזבורג: רק שנייה.

טלי פלוסקוב: דקה, יש פה אישה אחת בוועדה.

איתן גינזבורג: אבל זה לא נותן זכות תעדוף.

טלי פלוסקוב: חבר הכנסת אלעזר שטרן, הכול טוב ויפה, אבל מי שמתעסק בפופוליזם זה אתה.

טלי פלוסקוב: בוא נגיד עכשיו שאנחנו מקבלים החלטה שאנחנו חברי כנסת, שהרבה מאיתנו - - -

עוזי דיין: טלי, בואו נחזור לנושא של הדיון.

חמד עמאר: בואו נחזור לדיון, חבר'ה, מה, אנחנו מקיימים דיון חשוב, כל אחד - - -

אלעזר שטרן: לא, טלי, אל תתחילי איתי ככה.

טלי פלוסקוב: שנייה.

אלעזר שטרן: התיישבת שם בשביל לעשות את ההצגה הזאת.

אלעזר שטרן: אני ויתרתי לך על המקום.

איתן גינזבורג: חברת הכנסת פלוסקוב.

אלעזר שטרן: ויתרתי לך על המקום לשבת שם, אל תתחילי איתי, לא כדאי לך.

טלי פלוסקוב: סליחה, אדוני, כולנו רוצים – תודה לך על המקום.

אלעזר שטרן: לא כדאי לך.

איתן גינזבורג: חברת הכנסת פלוסקוב, נראה לי שההערה של חבר הכנסת שטרן נבעה רק מההערה של חבר הכנסת ארבל, לא נראה לי שנפתח את הדיון הזה עכשיו.

טלי פלוסקוב: זה ברור, לא על זה.

טלי פלוסקוב: אני על הנושא, אדוני היושב-ראש, אני רק רוצה להגיד לך, בוא נגיד שאנחנו עכשיו מקבלים החלטה, ואני לא חושבת שמישהו כאן יתנגד על כך שבגלל דיון על השכר שלנו לא צריך להיות בידיים שלנו, מקבלים החלטה.

אלעזר שטרן: עובדה שלא החלטנו את זה.

טלי פלוסקוב: הנה, עכשיו שמענו שוועדה ציבורית לא קמה, זה אומר ששוב הנושא בעצם יימשך.

טלי פלוסקוב: ופה אני מחזקת את אדוני, אותך כיושב-ראש, והשכר יעלה, אז על מה אתה מדבר?

משה ארבל: גם ועדת שרים לחקיקה לא קמה.

אלעזר שטרן: שמעת?

אלעזר שטרן: גם ועדת שרים לחקיקה לא קמה, אז מה?

אלעזר שטרן: אז לא מקבלים שום החלטות?

טלי פלוסקוב: אז אנחנו צריכים לעצור את זה.

איתן גינזבורג: חברים, בואו נמשיך.

אלעזר שטרן: אז מה זה פופוליזם?

אלעזר שטרן: יש דברים שיודעים להעביר.

טלי פלוסקוב: אנחנו עושים משהו.

טלי פלוסקוב: פשוט אנחנו פה - - -

אלעזר שטרן: אני מזכיר לך שכמה חוקים כן עברו גם בכנסת הזאת.

טלי פלוסקוב: כן, אבל אף אחד לא - - -

איתן גינזבורג: חברים, זאת הייתה הערה לסדר, חברת הכנסת פלוסקוב, ונמשיך הלאה.

איתן גינזבורג: חבר הכנסת דיין, בבקשה.

עוזי דיין: תודה רבה.

עוזי דיין: כמובן שכולנו נצביע בעד זה מטעמי דוגמה אישית.

עוזי דיין: כמה כסף ההצעה הזאת עושה?

איתן גינזבורג: כמה היא חוסכת?

עוזי דיין: כן.

איתן גינזבורג: אינני יודע.

שלמה קרעי: 8 מיליון שקל.

עוזי דיין: היום אנחנו מוותרים, אני ויתרתי ב-2020 כמו עוד חברי כנסת.

עוזי דיין: נדמה לי שזה 1,250 שקל בערך לחודש.

טלי פלוסקוב: 1,300 ומשהו, כן.

אלעזר שטרן: עוזי, ממילא היית משלם, אז זה הרבה פחות.

אלעזר שטרן: בגלל שמתוך מה שוויתרת 50% לפחות היו אצל האוצר ממילא.

עוזי דיין: בסדר, אז יותר גרוע.

אלעזר שטרן: נכון, אני רק אומר לך להפך, ברור.

טלי פלוסקוב: אבל השורה ויתור מופיעה, ושם רשום 1,300, נכון.

אלעזר שטרן: אתה ויתרת, נכון.

עוזי דיין: שתהיה רגוע, אני גם תורם כל חודש 25% מהשכר שלי והפנסיה, אני מקבל גם את זה.

עוזי דיין: אני חושב שצריך לתקן את כל הדברים האלה.

עוזי דיין: זה לא עניין לדיון כרגע, אבל שמתי הצעה לחלוקת הנטל בזמן הזה שמטפלת בכל הדברים, היא נותנת למדינה בין 12 ל-14 מיליארד שקל בשנה, זה התיקון שצריך לעשות.

עוזי דיין: שאר הדברים הם מאה אחוז מבחינת דוגמה אישית וכו', ולהוציא את זה מידינו, כל זה מקובל.

עוזי דיין: אבל בסוף צריך גם לראות כמה באמת אנחנו עוזרים.

עוזי דיין: חלק אומרים שזה לא הזמן הנכון לעשות את זה.

עוזי דיין: אם זה לא הזמן הנכון לעשות את זה אז מתי הזמן הנכון לעשות את זה?

עוזי דיין: וכאן זה באמת שבוי בידי איך נקרא לזה?

עוזי דיין: אימפוטנטיות פריטטית?

עוזי דיין: שלא מתכנסים ולא מחליטים על דברים שהם מאוד חשובים להחליט אותם, ותחת הכותרת מחליטים רק על חקיקות שקשורות לקורונה, זה מה שקורה.

איתן גינזבורג: וגם זה לא תמיד.

עוזי דיין: אני כמובן אצביע בעד.

עוזי דיין: אני מציע שלהצעות כאלה תמיד יהיה גם סוג של תג מחיר בשביל שישים אותנו בפרופורציה של מה שזה עושה בצד המעשי של החיים.

איתן גינזבורג: חמד עמאר, בבקשה.

חמד עמאר: אדוני היושב-ראש, קודם כול אני אומר לך שאנחנו כסיעה, ישראל ביתנו, נתמוך בהצעת החוק.

חמד עמאר: אני חושב שמדינת ישראל נמצאת במצב מאוד מאוד קשה, יותר ממיליון מובטלים, עשרות עסקים קטנים נסגרים בתקופה הזאת.

חמד עמאר: דיברת על כל התקופה הזאת, ואמרת כמה אפשרות יש בשביל להוריד את השכר, אני אומר לך שיש הרבה אפשרות אפילו בלי חקיקה.

חמד עמאר: אנחנו בסיעת ישראל ביתנו החלטנו כהחלטה, כל הסיעה הלכה ביחד, ויתרה על תוספת שכר.

חמד עמאר: בעצם יש 22 חברי כנסת שוויתרו.

עוזי דיין: אתה לא יכול לוותר עת השכר, אתה יכול לקבל אותו ולתרום אותו.

חמד עמאר: על התוספת.

חמד עמאר: לא, ויתרנו על התוספת.

טלי פלוסקוב: על תוספת אפשר לוותר.

איתן גינזבורג: על התוספת אפשר.

חמד עמאר: ויתרנו על תוספת השכר, ויכולנו לוותר על תוספת שכר.

עוזי דיין: אני לא מדבר על התוספת.

אלעזר שטרן: על התוספת אפשר.

טלי פלוסקוב: על התוספת.

חמד עמאר: ויתרנו על תוספת השכר כסיעה.

טלי פלוסקוב: על תוספת, עוזי, לא על השכר.

חמד עמאר: וההחלטה שלנו גם – על תוספת השר ויתרנו, על 1,250, זה מופיע אצלנו כסיעה.

שלמה קרעי: ככה בעקיפין תרמתם גם לישיבות.

חמד עמאר: ואני אומר לכם שגם ההחלטה שלנו לשנת 2021 היא לוותר על תוספת שכר כסיעה.

חמד עמאר: ואני חושב שככנסת, כחברי כנסת יכולנו לעשות את זה, גם לוותר בלי חוק.

חמד עמאר: אבל אם יש חוק, אנחנו נתמוך בחוק הזה ונקדם את החוק הזה.

חמד עמאר: ואני בתפיסה שאנחנו כחברי כנסת לא צריכים לשחק בנושא הזה כנושא פוליטי.

חמד עמאר: אני תומך בזה שתהיה החלטה, שיהיה חוק שיוציא אותנו מהמשחק הפוליטי, שלא כל יום חבר כנסת יתפוס טרמפ על זה שהוא מוותר על השכר שלו, לא מוותר על השכר שלו, סיעה שמביאה חוק, לא מביאה חוק.

חמד עמאר: צריך להיות משהו ברור כמו כל מי שעובד במקום אחר שהוא לא קובע את השכר שלו, הוא מקבל את השכר שמגיע לו.

חמד עמאר: אנחנו צריכים להגיע למצב הזה כאן בכנסת ישראל.

חמד עמאר: ואני חושב שלא צריך להכניס כל אחד מה הוא קיבל, מה הוא עשה לפני שנכנס לכנסת, ואיזה פנסיה יש לו, ואיזו הכנסה יש לו.

חמד עמאר: אסור לנו להכניס את הדיון הזה כאן בתוך ועדת הכנסת עכשיו בהצעת החוק הזאת.

חמד עמאר: ואני מקווה שנצליח לקדם את הצעת החוק הזאת כמה שיותר מהר, שבאמת לפחות נחיה את המצב שהציבור הישראלי חי אותו.

חמד עמאר: תודה רבה.

איתן גינזבורג: אדוני, אנחנו רק צריכים את הצעת החוק הזאת מכיוון שגם אם מוותרים על התוספת זה לא אומר שהיא לא קיימת.

איתן גינזבורג: זה שוויתרת עליה ובשנה הבאה נניח שלא תוותר עליה, זה אומר שבשנה הבאה תקבל את התוספת הגדולה.

איתן גינזבורג: ולכן הוויתור בחקיקה הוא ויתור חשוב, כי אם לא נבטל את התוספת היא תמשיך להצטבר לך גם לעתיד.

איתן גינזבורג: אבל תודה רבה על הדברים.

איתן גינזבורג: חבר הכנסת שלמה קרעי, בבקשה.

עוזי דיין: סליחה, שלמה, רק שנייה, שאלה.

שלמה קרעי: כן.

עוזי דיין: החקיקה הזאת היא ל-2021, נכון?

איתן גינזבורג: נכון.

עוזי דיין: אם היא עוברת מהר, מה הבעיה להחיל אותה על החודש האחרון של 2020?

עוזי דיין: שתיכנס לפעולה מייד ברגע שהחקיקה מתקבלת.

איתן גינזבורג: התוספת תמיד מתקיימת ב-1 בינואר.

עוזי דיין: אבל להגדיל את זה, להגיד: משהחקיקה מתקבלת, את השארית, שזה קצת, של 2020 להחיל בפנים, ואת 2021.

עוזי דיין: להחיל את זה עד דצמבר.

עוזי דיין: זה מה שאני שואל.

חיים אבידור: תקבלו החלטה, אפשר לעשות הכול.

חיים אבידור: לוותר על ה-1,250 - - -

עוזי דיין: סתם מטעמי דוגמה אישית.

עוזי דיין: זה יותר מסורבל, אבל מטעמי דוגמה אישית זה יותר בסדר.

ארבל אסטרחן: זה אפשרי, פשוט התוספת ב-2020 לא הייתה - - -

איתן גינזבורג: נשקול את זה.

איתן גינזבורג: בבקשה, חבר הכנסת קרעי.

שלמה קרעי: אדוני יושב-הראש, בעיני הצעת החוק הזאת ומה שאתה עושה כאן זה מחטף ציבורי שבא להציל יועצים משפטיים, גמלאים בפנסיות תקציביות, בכירים ותיקים במגזר הציבורי, בכירים במערכת הביטחון, ואתה זורה חול כאן בעיני הציבור ואומר: כולם נפתרים יחד איתנו בוועדת הכספים.

שלמה קרעי: אז זה שקר מוחלט.

שלמה קרעי: מה שבוועדת הכספים עובר, אם יעבור, זה שרים, שופטים, ואלה שצמודים לשכר שר.

שלמה קרעי: כל אלו שזרועם הארוכה היא ההסתדרות וניסנקורן, שזה הזרוע בהמשך, ואתה כאן כנראה דואג לאותם אלה, קרוב ל-1,000 נושאי משרה במגזר הציבורי, שזה אני לא יודע, קרוב לחצי מיליארד או יותר מזה, של משכורות שימשיכו.

שלמה קרעי: הנה, דיבר חבר הכנסת אלעזר שטרן על הפנסיה התקציבית שלו, שלמרות שהיא צמודה לשכר הממוצע במשק, צפויה לעלות ב-15% בינואר.

אלעזר שטרן: זה לא נכון.

שלמה קרעי: זה נכון, היא צמודה.

שלמה קרעי: אז אולי לא אתם, יש גמלאים בפנסיות תקציביות - -

אלעזר שטרן: היום זה לא נכון.

שלמה קרעי: - - לפי נתוני הממונה על השכר - -

אלעזר שטרן: אותנו ניתקו מזה.

שלמה קרעי: - - לפי הממונה על התקציבים יש מאות גמלאים בפנסיות תקציביות שצמודים לשכר הממוצע במשק, ושם תהיה עלייה, ושם כל הפלסטרים האלה שאנחנו עושים כאן - - -

אלעזר שטרן: רגע, קרעי, אתה ד"ר, תביא נתונים מדויקים בבקשה.

שלמה קרעי: אז קיבלתי נתונים, יש לי נתונים מדויקים, זה גם פורסם היום.

אלעזר שטרן: אני אשמח לראות את זה.

שלמה קרעי: אתן לך מסמך מייד.

עוזי דיין: זה עולה ב-15%?

שלמה קרעי: קרוב ל-15%, תלוי באחוז האבטלה.

שלמה קרעי: ככל שיש יותר מובטלים במשק - - -

אלעזר שטרן: אבל זה לא עלינו.

שלמה קרעי: עוד פעם, יש מאות גמלאים בפנסיות תקציביות, לפי נתוני הממונה על התקציבים, שהעלאת השכר תחול לגביהם גם עם המהלכים שאתה עושה כאן ומה שגפני יעשה בוועדת הכספים, וזאת שערורייה.

שלמה קרעי: במקום לטפל באופן יסודי מהשורש, כמו שחתמת על הצעת החוק, וכל חברי הכנסת מכל סיעות הבית חתמו על הצעת חוק שלא רק תקפיא, אלא תכניס את המובטלים לתוך החישוב הזה, בעצם תשקף את המצב הכלכלי האמיתי במשק.

שלמה קרעי: במקום לקדם את הצעת החוק הזאת אתם עושים סיבוב, משאירים מאות ואולי למעלה מ-1,000 בכירים במגזר הציבורי שעדיין תוספת השכר שלהם תחול, וזה פשוט פלסטר על פלסטר.

שלמה קרעי: פלסטר בוועדת הכנסת, פלסטר אצל גפני, פלסטר נוסף אולי של שר האוצר שיבוא ויעשה עוד קיצוץ אחר כך.

שלמה קרעי: הכול בצורה פרוביזורית שלא עושה את מה שבאמת צריך לעשות כאן, להכניס אחת ולתמיד את מצב המשק האמיתי לשקיפות הזאת של עדכון השכר לכל בכירי המגזר הציבורי.

שלמה קרעי: אני כמובן אצביע בעד הצעת החוק.

שלמה קרעי: אנחנו בעד.

שלמה קרעי: אני מניח שהליכוד – אם ההצעה בסוף תעלה ולא יתקעו גם אותה בוועדת שרים, שזה משהו שלא ברור שלא יקרה, כמו שתוקעים את שאר ההצעות בוועדת שרים – אנחנו נצביע בעד.

שלמה קרעי: אבל אני אומר לך שההצעה הזאת היא פלסטר, היא זריית חול בעיני הציבור, והיא משאירה עוד מאות ואולי למעלה מ-1,000 בכירים במגזר הציבורי, כולל התיקון שגפני יעשה, עדיין מחוץ לתיקון הזה.

שלמה קרעי: זאת רק הקפאה, אגב, וזה לא עדכון שכר כלפי מטה כמו שצריך להיות בתקופה כזו כשכל המשק הוא עם השכר שלו כלפי מטה.

עוזי דיין: שלמה, אז בוא ניקח את כל ההצעות שלנו ונעשה מהן הצעה אחת רצינית שחוסכת.

שלמה קרעי: יש הצעה רצינית.

עוזי דיין: לא, היא לא חוסכת 14 מיליארד שקל.

עוזי דיין: ראיתי את ההצעות האלה, הן גם כן סוג של פלסטר, הרבה יותר טוב, מקובל, אבל הן עדיין לא מטפלות, לא בסוגיית הפנסיה התקציבית ולא באלה שמקבלים גם פנסיה וגם משכורת כמוני, וכו' וכו', ולא בוועדי העובדים, ולא בכל השופטים, ולא ברשויות המקומיות.

איתן גינזבורג: תודה רבה.

איתן גינזבורג: חבר הכנסת אוסאמה סעדי.

אוסאמה סעדי: בוקר טוב, כבוד היושב-ראש, חבריי וחברותיי חברי הכנסת, תראו, זה נושא רגיש, אנחנו מדברים על שכר שלנו, של חברי הכנסת, ולכן כאשר עולה נושא כזה בוודאי שיש ממד פופוליסטי.

אוסאמה סעדי: כאשר היה חוק בכנסת העשרים, פעם ראשונה שהיה חוק שחבר כנסת יכול לוותר על התוספת, כי לפני זה לא היה - -

טלי פלוסקוב: על תוספת השכר, נכון.

אוסאמה סעדי: - - אמרתי שאנחנו נגד החוק הזה, כי מצידי אם הכסף הזה חוזר לאוצר אני לא יודע מה הוא יעשה בכסף הזה.

אוסאמה סעדי: חמד עמאר אמר עסקים קטנים, הלוואי שהכסף הזה ילך ליעדים שאנחנו רוצים.

אוסאמה סעדי: לפחות כשאני מקבל את התוספת הזו ואני תורם אותה למקום מסוים, לבית חולים מסוים, לעמותה מסוימת, לעמותה בנגב שעוסקת בתכנון הכפרים הלא מוכרים, אז אני יודע לאן הכסף הזה הולך.

אוסאמה סעדי: תראו, שאלו אותך כמה החוק הזה יחסוך, אז אפשר לעשות את זה בקלות, לא צריך להיות גאון דור.

אוסאמה סעדי: 120 חברי כנסת - - -

חיים אבידור: 90.

אוסאמה סעדי: אז פחות אם כבר, 90.

אלעזר שטרן: פחות אם כבר.

אוסאמה סעדי: למה?

אלעזר שטרן: כל השרים וסגני שרים.

איתן גינזבורג: אבל זה גם משפיע על הפנסיונרים בכנסת, על הפנסיה התקציבית שלהם.

איתן גינזבורג: החוק הזה משפיע עליהם.

יוליה מלינובסקי: משפיע עליהם?

איתן גינזבורג: כן.

אוסאמה סעדי: אז בוא נראה, 90 חברי כנסת כפול התוספת, 6,000 ברוטו, איך שאמר אלעזר, 3,000 ממילא נשארים.

חיים אבידור: 8 מיליון בשנה.

אוסאמה סעדי: 8 מיליון שקל בשנה.

אוסאמה סעדי: אני לא מקל ראש בשום שקל, לא ב-8 ולא במיליון ולא ב-10.

אוסאמה סעדי: אבל אני אומר שאם היינו עושים סדר בכל הקבוצות - - -

איתן גינזבורג: בכל המגזר הציבורי.

אוסאמה סעדי: בכל המגזר הציבורי, בכל המגזר הפרטי – פעם עשינו חוק, במגזר הפרטי יש כאלה שמקבלים מיליונים בחודש.

אוסאמה סעדי: למה אלה לא צריכים - - -

יוליה מלינובסקי: לא, זה פרטי.

אוסאמה סעדי: אז מה אם זה פרטי?

אוסאמה סעדי: אנחנו כמחוקקים, יוליה, עשינו חוק בזמנו, אני אזכיר לכם, שהגביל - -

עוזי דיין: בינתיים תאשר את זה, ומקובל.

אוסאמה סעדי: - - את השכר שלהם, שהוא פי כמה מהשכר הממוצע.

אוסאמה סעדי: אפשר לעשות את זה גם לגבי בכירים במשק.

אוסאמה סעדי: למה אלה שמקבלים מיליון שקל או 2 מיליון שקל בחודש ממשיכים לקבל גם תוספות, גם בונוסים, גם את כל הדברים האלה, וזה בסדר, וכשזה בא לחברי כנסת, אז וואלה, התוספת הזאת מנקרת עיניים וכולם מדברים על זה.

טלי פלוסקוב: יש הבדל בין המגזר הפרטי למגזר הציבורי.

יוליה מלינובסקי: זה מנקר עיניים.

אוסאמה סעדי: בסיכומו של דבר, אני אומר את העמדה של הרשימה המשותפת, היינו חושבים שהדרך הראויה היא שכל חבר כנסת, כל סיעה תתחייב שאת התוספת הזאת היא תקבל ותתרום לעמותות מסוימות, לעמותות שמסייעות לנזקקים, לחולים.

אוסאמה סעדי: רצינו לתרום את זה לעמותות בנגב שמטפלות בתכנון בכפרים הלא מוכרים.

עוזי דיין: זאת, דרך אגב, דרך שאתה גם תורם וגם מחזק את מעמדך הפוליטי.

אוסאמה סעדי: נכון, אז מה רע בזה?

עוזי דיין: דבר שני, תתחיל כמוני מעמותות שלא מקבלים בהן משכורות.

אוסאמה סעדי: שאני אשאיר את זה לאוצר, ושמצידי ילך – אני יודע לאיפה הוא יתרום את זה.

עוזי דיין: תתרום לעמותות שאף אחד לא מקבל בהן משכורת.

טלי פלוסקוב: ללא למטרות רווח.

אוסאמה סעדי: יבנה התנחלויות, אני לא רוצה את זה.

אוסאמה סעדי: ילך למשרד הביטחון, אני לא רוצה את זה.

אוסאמה סעדי: העמדה הפוליטית שלי נגד זה.

אוסאמה סעדי: אבל בכל זאת, אם אתם חושבים שהחוק הזה צריך לעבור אנחנו נצביע בעד.

איתן גינזבורג: תודה רבה, אדוני.

איתן גינזבורג: חבר הכנסת עמית הלוי.

עמית הלוי: אוסאמה, בלי משרד הביטחון אתה היית היום אולי פליט בטורקיה שארדואן - - -

אוסאמה סעדי: עזוב, עזוב.

מתן כהנא: מסוריה היו זורקים אותך לטורקיה בלי משרד הביטחון.

מתן כהנא: ממליץ לך בחום לתרום למשרד הביטחון.

אוסאמה סעדי: עם שלום הייתי גם נשאר כאן ובלי הרוגים ובלי פצועים מאף צד.

מתן כהנא: היום אתה יכול גם לעבור - - - באמירויות.

אוסאמה סעדי: אל תלך לזה.

איתן גינזבורג: בואו נדון עכשיו בשכר חברי הכנסת, חברים.

עמית הלוי: - - - התנגדות של חבר פרלמנט - - -

אוסאמה סעדי: תעשה שלום ואז לא צריך את כל התקציב הזה של משרד הביטחון.

איתן גינזבורג: חבר הכנסת הלוי, בוא נדון בהצעת החוק.

איתן גינזבורג: כל אחד ועמדתו הפוליטית.

איתן גינזבורג: אנחנו יודעים שאנחנו לא מסכימים על הכול.

עמית הלוי: לא כל יום חבר כנסת אומר שהוא מוכן לקחת מאוצר המדינה אבל לא מוכן לתת לאוצר המדינה.

עמית הלוי: זה דבר שאתה צריך בכל זאת - - -

איתן גינזבורג: מה שמפריע לו, החלוקה של אוצר המדינה לא - - -

אוסאמה סעדי: החלוקה.

אוסאמה סעדי: הרי אתם רציתם - - -

יוליה מלינובסקי: יש הרבה נושאים שבכלל לא נותנים להם.

מיכאל מלכיאלי: לא רק לו מפריע, גם לנו מפריעים הרבה דברים, לכולם מפריע, מה.

קריאות: - - -

איתן גינזבורג: חברים, אבל תגידו לי, מתי עמדה של אדם מפריעה לכם?

איתן גינזבורג: זו עמדתו.

מיכאל מלכיאלי: אנחנו מחזקים את דעתו.

מיכאל מלכיאלי: גם בנושא ביטחוני שלו יש דברים – כל אחד מאיתנו יש לו - - - .

מיכאל מלכיאלי: גם עמית - - - בדברים מסוימים, כולם.

אוסאמה סעדי: כל אחד יש לו את הבעיות שלו.

אוסאמה סעדי: מה הבעיה?

איתן גינזבורג: בבקשה.

עמית הלוי: לגופו של עניין, אני חושב שחשוב מאוד למסגר את הדיון הזה שאנחנו נמצאים בו, שנקרא לזה אולי לא פלסטר, חבר הכנסת קרעי, אלא מין פתח כחודה של מחט.

עמית הלוי: אבל ברור לגמרי שהדיון כאן, כמו שאמר חבר הכנסת סעדי שעשה את החשבון, ה-8 מיליון, זה רק בגודל של מחט, והדיון העיקרי הוא שאנחנו חייבים למנף את הדיון הזה כאן, אדוני היושב-ראש, לא לאותם 8 מיליון.

עמית הלוי: אני גם כמו חברי כנסת אחרים כשנכנסתי לכנסת ויתרתי על התוספת הזאת, עיקרה הייתה כקריאה לדוגמה, וזה כל העניין כאן, זאת דוגמה לזה שבסיטואציה שאנחנו נמצאים בה אנשי ציבור צריכים להיות הראשונים שנושאים בעול.

עמית הלוי: אני חושב שאם נחלק את עובדי המגזר הציבורי אנחנו יודעים שיש כאלו שקיבלו מגן זהב, כלומר אפילו לא יצאו לחל"ת, זה נוגע לעובדי המדינה.

עמית הלוי: יש כאלו כמו שכירים שקיבלו מגן כסף, נקרא לו, קיבלו מהמדינה גיבוי של חל"ת.

עמית הלוי: יש כאלו, בעיקר העצמאים במדינת ישראל, שקיבלו מגנים מסוימים אבל עם הרבה מאוד ביורוקרטיה.

עמית הלוי: ולכן אני חושב שהקריאה שצריכה לצאת מכאן, אמרת, יושב-ראש הוועדה, שהיכולת שלך היא לדון רק בשכר חברי הכנסת.

איתן גינזבורג: של הוועדה הזאת.

עמית הלוי: של הוועדה הזאת.

עמית הלוי: חייב להיות ברור שאנחנו דנים ויוצאים מכאן עם הסכמה, אבל עם קריאה לכל הנושאים של פנסיות תקציביות, של הבכירים במגזר הציבורי, לא רק אלו של ועדת הכספים, בכלל, לעלות למליאה ביד אחת.

עמית הלוי: הדירקטוריון שלנו אלו האזרחים, של כל עובדי הציבור, זה לא משנה אם אתה שופט, בעיקר הבכירים שמקבלים משכורות עתק, עוד לפני מה שעוזי אמר כאן, אלו שמקבלים משכורת ופנסיה, ולכן אני חושב שהדיון הזה חייב להיות מראש ממוסגר רק כפתחה של מחט.

עמית הלוי: אבל הפתח הגדול שבאמת יחסוך מיליארדים, זה לא מעט, זה החוק שכולנו צריכים להתגייס אליו ולעשות מאמץ, זאת לא אמירה מהשפה ולחוץ, זה צריך להיות חלק מסטנדרט בשירות ציבורי.

עמית הלוי: אני הזדעזעתי, בזה אסיים, מכך שהיו אנשים בכירים בהסתדרות שאמרו שאם יקוצץ השכר לעובדי המדינה הם ישביתו את המשק.

עמית הלוי: זאת בעיני אמירה שלא יכולה להיאמר בכלל, היא מחוץ לכל סטנדרט מוסרי, כשכולם, כשהציבור נושא בעול כל כך כבד.

יוליה מלינובסקי: במגזר הציבורי יש גם גב' שמרוויחה 5,000 שקל, פקידה בעירייה.

מיכאל מלכיאלי: הוא דיבר על הבכירים.

עמית הלוי: אנחנו מדברים רק על הבכירים בשירות המדינה, אלה שמרוויחים מעל 15,000, מעל 20,000 - -

עוזי דיין: אנחנו מדברים רק על פי שלושה מהשכר הממוצע.

עמית הלוי: - - ויכולים לשאת בעול, כשהציבור כולו לא נהנה מהדבר הזה.

עוזי דיין: אנחנו מתחילים מפי שלושה מהשכר הממוצע.

עמית הלוי: יוליה, אלו אנשים שלא מפטרים אותם, יש להם יציבות כלכלית, יש להם יציבות תעסוקתית, ואנחנו אומרים שבעת הזאת עד שהמשק יחזור לעצמו בשנה-שנתיים הקרובות יישאו בעול.

עמית הלוי: מה שאנחנו עושים כאן זה רק, זה לא פלסטר, זאת צריכה להיות דוגמה, וכולנו צריכים להתעקש על השינוי הגדול.

איתן גינזבורג: תודה רבה.

איתן גינזבורג: חברת הכנסת פלוסקוב, בבקשה.

טלי פלוסקוב: תודה, אדוני היושב-ראש, אני רוצה פשוט להבהיר כמה דברים כי קודם התייחסתי למה שאמר אלעזר שטרן.

טלי פלוסקוב: נכון להיום באמת כל חבר כנסת בוחר לעצמו מה הוא עושה עם התוספת.

טלי פלוסקוב: יש כאלה שוויתרו, יש כאלה שתורמים, יש כאלה שלא עשו שום דבר.

טלי פלוסקוב: אגב, רק סיפור קצר, אפילו שר האוצר ישראל כץ התקשר אלי ואמר לי שהוא רוצה לתרום סכום מכובד לעמותת ניצולי שואה, וביקש ממני המלצה למי לתרום, וזה באמת חימם את הלב.

טלי פלוסקוב: ואני מבינה שיש עוד הרבה אנשים כאלה, כולל אני.

טלי פלוסקוב: אני גם תורמת לעמותת ניצולי שואה חוץ משוויתרתי על השכר.

טלי פלוסקוב: אבל אני רוצה פשוט להבהיר, חבר הכנסת אלעזר שטרן, אם לא הובנתי נכון.

טלי פלוסקוב: הכוונה שלי היום – אמרת שתתנגדו לחוק הזה כי הוא מסיבות כאלה - - -

אלעזר שטרן: לא אמרתי שנתנגד.

טלי פלוסקוב: ככה הבנתי.

איתן גינזבורג: לא, הוא יתמוך בהצעת החוק, הוא יגיש הסתייגות.

טלי פלוסקוב: הבנתי.

טלי פלוסקוב: אז מה שאמרתי זה דבר כזה, בנקודת הזמן הזו שאנחנו נמצאים בה כשוועדה ציבורית לא קיימת, זאת אומרת שאין מי שיחליט במקומנו, אני רוצה באמת לברך את היושב-ראש על כך שהוא קיבל החלטה להביא לכאן.

אלעזר שטרן: אמרתי שנתמוך בזה.

טלי פלוסקוב: אז סליחה, טוב שהבהרנו.

אלעזר שטרן: לא הובנתי נכון.

אלעזר שטרן: אמרתי את זה.

טלי פלוסקוב: בסדר גמור.

טלי פלוסקוב: לכן אני חושבת שהצעד נכון וצריך לתמוך בהצעת החוק הזו.

טלי פלוסקוב: ולהבא, באמת כמו שאמרו פה כמה חברי כנסת, באמת צריך לעשות סדר רציני בכל הנושא של הקצבאות.

טלי פלוסקוב: לא יכול להיות שהמשכורות מוצמדות לשכר הממוצע במשק והקצבאות של הקשישים צמודות למדד.

טלי פלוסקוב: יש לנו הרבה שם לתקן.

טלי פלוסקוב: צריך באמת לעשות משהו שוויוני, שהוא גם, אתם יודעים, שנרגיש טוב עם זה.

טלי פלוסקוב: אני לא מרגישה היום טוב עם זה שהשכר שלי צמוד לשכר הממוצע, ואני מבינה שיש עוד הרבה כמוני.

טלי פלוסקוב: אז כרגע בוודאי ובוודאי שנתמוך בהצעת החוק הזו, נעצור את ההעלאה של שנת 2020 ו-2021, ובמקביל – ואני פה פונה לכל חברי הכנסת, שוב, שמעתי שכולם מסכימים על כך, ובמקביל נעשה צעדים עד שוועדה ציבורית תתחיל לעבוד, נעשה משהו שבעצם כן בסמכותנו כדי לעשות סדר בנושא.

טלי פלוסקוב: תודה רבה.

איתן גינזבורג: תודה רבה.

איתן גינזבורג: חבר הכנסת יוראי להב הרצנו, בבקשה.

יוראי להב-הרצנו: תודה רבה.

יוראי להב-הרצנו: אדוני היושב-ראש חבר הכנסת איתן גינזבורג, אני שמח על השינוי בעמדתך ובעמדת מפלגתך בנוגע להעלאת שכר הבכירים.

יוראי להב-הרצנו: כמו שחברי אלעזר שטרן ציין, אנחנו ביש עתיד מעלים כבר מהכנסת העשרים הצעת חוק שקובעת ששכר חברי הכנסת לא ייקבע על ידי חברי הכנסת, אלא ייקבע על ידי ועדה ציבורית.

יוראי להב-הרצנו: הליכוד הפיל את הצעת החוק שלנו בכנסת העשרים, וגם בכנסת העשרים-ושלוש, בכנסת הזו הצעת חוק דומה עלתה והופלה על ידי חברי הליכוד וכחול לבן.

יוראי להב-הרצנו: אתמול, אדוני יושב-הראש, נפגשתי בדרום תל אביב עם 70 חניכים ממכינת העמק, והשאלה הראשונה שהם שאלו אותי, לבושתי – אחרי שסיפרתי על קורות חיי ועל מה שאני עושה בכנסת, על כל הנושאים, על הצעירים והקהילה הגאה וזכויות נשים – שאלה ראשונה שהייתה להם, לבושתי הרבה, היא איך זה יכול להיות שחלק מההורים שלהם באבטלה ויושבים בבית ויש מיליון מובטלים, וחברי הכנסת מקבלים תוספת של כמעט 7,000 שקל לשכר שהוא ממילא מנופח מדיי.

יוראי להב-הרצנו: אמרה, ובצדק, חברת הכנסת טלי פלוסקוב, שזה עושה לה תחושות לא טובות שבעוד שקצבאות הנכים והקשישים מוצמדים למדד, שכמעט שלא עולה אף פעם, השכר שלנו עולה ועולה ועולה, שבעיני זו חרפה.

יוראי להב-הרצנו: וזה לא עניין של תחושות, כמו שחברת הכנסת פלוסקוב אמרה, ובצדק, זה עניין של אמות מוסר, של אמות מידה, של אחריות ציבורית.

יוראי להב-הרצנו: שהרי לא ייתכן שכשיש מיליון מובטלים, כשחברים שלי יושבים בבית והם רק סנטימטר מעל פני המים, לא מצליחים לשרוד את התקופה הזאת, אנחנו נזכה לעוד תוספת של אלפי שקלים.

יוראי להב-הרצנו: זאת חרפה גדולה.

יוראי להב-הרצנו: ולכן, אדוני יושב-הראש, אני שמח על סיבוב פרסה שגם כחול לבן עשתה וגם, אני רוצה לקוות שהליכוד עשו בעניין הזה, ושסוף סוף נקבע שלכל הפחות לא נרוויח יותר.

יוראי להב-הרצנו: והשלב הבא יהיה באמת בהתאם להצעה של יש עתיד, להעביר את זה לוועדה חיצונית, למועצה ציבורית, שהיא זו שתקבע את שכר חברי הכנסת.

יוראי להב-הרצנו: מדובר בכספי ציבור וראוי שננהג בהם באחריות, במשורה, ולפי אמות מידה שמחייבות אותנו כנבחרי ציבור, כנבחרי עם ישראל.

יוראי להב-הרצנו: תודה רבה.

איתן גינזבורג: תודה.

איתן גינזבורג: חברת הכנסת יוליה מלינובסקי, בבקשה.

יוליה מלינובסקי: תודה רבה, אדוני היושב-ראש, חבריי חברי הכנסת, אין ספק שהעלייה הזאת שאמורה להיות ב-2021 היא לא ראויה, זה לא מקובל, זה לא פייר.

יוליה מלינובסקי: מצד שני, אני מצטערת, חברי כנסת עובדים וצריכים להרוויח משכורת.

יוליה מלינובסקי: כן צריך לעשות סדר בנושא, כן צריך לעשות סדר בכל המגזר הציבורי, וכמובן בתפקידים הבכירים.

יוליה מלינובסקי: ברור שעם השנים קרה משהו לא טוב שלא משקף את המצב האמיתי במשק ובכלכלת ישראל.

יוליה מלינובסקי: החוק הזה הוא טוב אבל לא מספיק.

יוליה מלינובסקי: ברור שנוותר, גם ויתרנו ב-2020, יושב פה חשב הכנסת והוא יכול להעיד על זה, ויתרנו גם ב-2020 מיוזמתנו.

יוליה מלינובסקי: אבל הגענו למצב שצריך לחוקק חוק, נחוקק את החוק הזה.

יוליה מלינובסקי: אבל אני כבר מודיעה שישראל ביתנו תגיש הסתייגויות, איתן, שהחוק הזה יחול גם על שופטים, גם על רבנים, גם על דיינים, גם לכל הבכירים, כן.

שלמה קרעי: אי-אפשר.

מיכאל מלכיאלי: זה חל, יוליה.

יוליה מלינובסקי: כן, לכולם.

יוליה מלינובסקי: לכולם.

שלמה קרעי: אי-אפשר, זה לא עובד.

מיכאל מלכיאלי: וזה בצירוף עם ועדת הכספים.

יוליה מלינובסקי: לכולם.

יוליה מלינובסקי: ושנעצור את השערורייה הזאת.

יוליה מלינובסקי: וכמובן שצריך - - -

מיכאל מלכיאלי: אבל את הרבנים מחריגים.

שלמה קרעי: מלכיאלי, כשהם מוותרים על השכר הם בעקיפין תורמים גם לישיבות ולרבנים.

איתן גינזבורג: בואו לא נפריע לחברת הכנסת מלינובסקי.

יוליה מלינובסקי: קרעי, אבל זו פעם ראשונה ששמעתי אותך והסכמתי, ואתה מקלקל את כל החוויה, אז תסתום.

יוליה מלינובסקי: זה היה לפני שעכשיו דיברת.

יוליה מלינובסקי: סתום.

שלמה קרעי: זה רק למלכיאלי.

עוזי דיין: זה בגלל שאת לא שמה לב לנימה הסרקסטית שם.

יוליה מלינובסקי: ברור שצריך לעצור את ההעלאה הזאת.

אלעזר שטרן: אפשר לבקש הפסקה?

אלעזר שטרן: ליהנות מהרגע.

יוליה מלינובסקי: ברור שגם צריך לקצר את מה שהממשלה רצתה לקצר, 10%.

יוליה מלינובסקי: אפילו שאלתי את יושב-ראש הוועדה מה קורה עם הקיצור, הוא אמר שהחוק הזה לא הגיע לכנסת.

יוליה מלינובסקי: הייתי בטוחה שאפילו בחודש הקודם אני כבר אראה את הקיצור הזה.

יוליה מלינובסקי: אבל, איתן, אנחנו נגיש הסתייגות סיעתית שהחוק הזה יחול, שהעלייה הזאת לא תהיה על כל המגזר הציבורי, בכירים, שופטים, רבנים, דיינים.

איתן גינזבורג: אי-אפשר.

יוליה מלינובסקי: תראה, אם אי-אפשר אבל אתה מאוד מאוד רוצה אז אפשר.

איתן גינזבורג: לא.

מיכאל מלכיאלי: הוא סגר את זה עם ועדת הכספים, אבל חוץ מהרבנים.

איתן גינזבורג: לא היית פה בתחילת הישיבה, אסביר שוב, חברת הכנסת מלינובסקי.

איתן גינזבורג: הסיבה שאנחנו מעלים חוק מטעם הוועדה היא כי יש לנו סמכות לדון אך ורק בתנאי חברי הכנסת, כי זאת הסמכות של ועדת הכנסת.

איתן גינזבורג: מי שיש לו סמכות להחיל את זה על כל נושאי המשרה האחרים: נשיא המדינה, ראש הממשלה, שופטים, דיינים, וכו', זאת ועדת הכספים.

איתן גינזבורג: יושב-ראש ועדת הכספים פגש אותי פה מחוץ לחדר ואמר לי שהוא מתכוון להעלות את זה במקביל להצעה הזאת.

יוליה מלינובסקי: יופי, אז אדייק.

יוליה מלינובסקי: אם זה המצב זה מקובל.

יוליה מלינובסקי: אם פתאום נראה שהחוק הזה מתקדם ושם זה תקוע - - -

איתן גינזבורג: זה יהיה במקביל, אפילו - - -

יוליה מלינובסקי: זה צריך להיות במקביל, כי זה מצב בלתי נסבל.

איתן גינזבורג: זה יהיה במקביל.

יוליה מלינובסקי: יתרה מזאת, אני חושבת שאתם כחברי קואליציה, ויושבים פה חברי קואליציה רבים, חייבים לפנות לשרים הרלוונטיים ולשאול מה קורה עם הצעת החוק הממשלתית שגם מדברת על כל הנושא הזה וגם מדברת על קיצוץ של 10%, כי איכשהו כולנו הסכמנו וזה באמת היה בקונצנזוס וזה נתקע.

יוליה מלינובסקי: ואפילו אני מרגישה באופן אישי עם זה, אה, לא נעים.

יוליה מלינובסקי: ממש אמיתי לא נעים.

יוליה מלינובסקי: אז נתמוך, אבל בתנאי ששם תהיה התקדמות במקביל.

איתן גינזבורג: זה יהיה.

איתן גינזבורג: נעביר את זה בקריאה ראשונה, ואחרי שזה יעבור בקריאה ראשונה זה יעלה לוועדת הכספים, שם זה בהחלטה, ואז נמשיך עם החוק שלנו.

יוליה מלינובסקי: שני חוקים ביחד.

איתן גינזבורג: הם לא חוק, הם רק החלטה.

איתן גינזבורג: אנחנו חוק.

שלמה קרעי: אבל, איתן, אתה יודע שזה לא חל על עוד מאות בכירים במגזר הציבורי.

מיכאל מלכיאלי: זה מגיע למליאה.

מיכאל מלכיאלי: הכספים לא מגיע למליאה.

שלמה קרעי: תגיד את זה, זה לא חל מאות בכירים, רמטכ"ל, בכירים בפנסיות התקציביות.

איתן גינזבורג: אני חושב שעל מה שאתה אומר אני לא צריך לחזור.

איתן גינזבורג: מה שאמרת אמרת.

שלמה קרעי: לא, כי מקודם אמרת שזה יחול על כולם בסוף.

אלעזר שטרן: התכוונת מפכ"ל, קרעי, לא רמטכ"ל, מפכ"ל, אתם - - -

איתן גינזבורג: אמרתי שזה יחול על נושאי משרה, ואת נושאי המשרה מניתי: נשיא המדינה, ראש הממשלה, שרים, שופטים, דיינים, קאדים, שופטים בבית דין לענייני עבודה.

עוזי דיין: ראשי רשויות.

איתן גינזבורג: ראשי הרשויות, כי זה נגזר משרים, ועל כל מי שנגזר משר זה יחול.

שלמה קרעי: ולא על עוד מאות בכירים אחרים שלא.

איתן גינזבורג: זה יחול על כל מי שנגזר מנושאי המשרה שציינתי, כמו שזה יחול על חברי כנסת בפנסיה שמקבלים פנסיה תקציבית, והם לא יקבלו את התוספת הזאת בפנסיה התקציבית הזאת.

איתן גינזבורג: ואת זה לא אמרת.

איתן גינזבורג: זהו.

שלמה קרעי: אבל יש מאות גמלאים אחרים בפנסיה תקציבית שזה לא יחול עליהם, ואת זה גם צריך להגיד, ויועצים משפטיים ופקידים בכירים ותיקים.

איתן גינזבורג: יש עוד איזה חבר כנסת שלא דיבר?

איתן גינזבורג: בבקשה, חבר הכנסת כהנא.

מתן כהנא: אני אתמוך בכל הצעה שתעצור את העלאת שכר חברי הכנסת בעת הזו, זה טרלול מוחלט עכשיו שהשכר שלנו יעלה.

מתן כהנא: צר לי שבגלל מריבות בין כחול לבן לליכוד החוקים האלה נתקעים כל הזמן.

מתן כהנא: שוב אנחנו רואים את אוזלת ידה של הממשלה לטפל בדברים החשובים.

מתן כהנא: תודה.

איתן גינזבורג: ואתה רואה שלמרות המריבות שנמצאות בממשלה הכנסת יכולה להתאחד סביב הצעת חוק נכונה.

אלעזר שטרן: איתן, אפשר משפט אחד?

אלעזר שטרן: תראו, אני חושב שאנחנו צריכים להיזהר – אני אומר את זה בהמשך לדברים של חברי קרעי – מלבטל כל כך מהר את כל אלה שהיו לפנינו, אפילו בהיבט של קצת דרך ארץ.

איתן גינזבורג: צניעות.

אלעזר שטרן: אנחנו יושבים פה הרבה מאוד בזכותם, המדינה הזאת בזכותם, המערכות שלה פועלות בזכותם.

אלעזר שטרן: מותר למתוח ביקורת, אבל לעשות כאילו הם היו כולם רודפי בצע, אני מציע - - -

שלמה קרעי: לא יודע איך הבנת ככה ממני, חבר הכנסת שטרן, ממש לא.

שלמה קרעי: אבל לא לייצר להם עלייה של 15% כשהמשק במצב קשה, זה מה שאמרתי.

אלעזר שטרן: הפנסיה התקציבית זה מה - - -

איתן גינזבורג: חברים, חברי הכנסת, שלמה קרעי, תודה.

איתן גינזבורג: נבקש מחיים אבידור חשב הכנסת להתייחס לדברים.

חיים אבידור: תראו, אין לי מה להתייחס, היוזמה היא שלכם, אני לא יכול להביע דעה.

חיים אבידור: אני יכול להגיד לכם שהמספרים שמסתובבים הם מספרים שמבוססים על הערכות.

חיים אבידור: נדע בדיוק את הסכום המדויק רק בינואר 2021, היות שהביטוח הלאומי מפרסם את השכר הממוצע במשק בינואר 2021.

חיים אבידור: השכר הממוצע יהיה סך הכול השכר הגבוה של בעלי השכר שעדיין עובדים מחולק בכמות העובדים שעדיין נשארו במשק, וזה יגרום לכך שתהיה עלייה יותר גבוהה מהעלייה שהייתה עד עכשיו.

חיים אבידור: אבל אני לא יכול להגיד כמה, ואני אדע רק בינואר.

חיים אבידור: אתם מוותרים על משהו שהוא נעלם בשלב זה.

חיים אבידור: נתייחס לנושא הזה בינואר.

חיים אבידור: וכמובן שהמנגנון שנקבע כשמתייחסים גם בשנת 2022 לשכר שקיים היום, קרי השכר הממוצע שפורסם בינואר 2020, יגרום לכך שאם השכר הממוצע במשק ירד ב-2022 יחסית ל-2021 אז זה לא יחול עליכם, אלא כי נתייחס לשכר שהיה בשנת 2019.

שלמה קרעי: אה, זה גם עוד אבסורד שלא הדגשנו.

שלמה קרעי: תודה שהזכרת את זה, החשב.

איתן גינזבורג: 2020 או 2019?

ארבל אסטרחן: 2019 שפורסם בתחילת 2020.

ארבל אסטרחן: אבל זה כן יחול עליהם, כי כשאתה לוקח את השנתיים אז השכר הממוצע ב-2021, על ירידה שלו - - -

שלמה קרעי: איתן, אתה מבין מה שהצעת החוק שלך עושה.

איתן גינזבורג: שנייה.

חיים אבידור: זהו, אין לי מה להוסיף.

שלמה קרעי: איתן, אתה חייב להדגיש את מה שהוא אמר.

איתן גינזבורג: שנייה.

שלמה קרעי: אתה אומר שאת העלייה של ה-15% נקבל עוד שנה.

איתן גינזבורג: חבר הכנסת קרעי, אתה גם מבקש ואתה גם חוטף.

שלמה קרעי: סליחה.

איתן גינזבורג: טל שחם, רפרנט שכר במשרד האוצר.

טל שחם: שלום לכולם, בוקר טוב, קודם כול אתייחס לעלויות, ברשותכם.

טל שחם: מבחינת העלויות החישוב שלנו במשרד האוצר הוא ללא חברי הכנסת הגמלאים, כי אין לנו נתונים לגביהם, אז נתייחס רק לחברי הכנסת הפעילים.

שלמה קרעי: איך אין לכם נתונים?

שלמה קרעי: מי משלם להם את זה?

ארבל אסטרחן: הכנסת.

ארבל אסטרחן: זה לא מינהל הגמלאות.

איתן גינזבורג: הכנסת.

איתן גינזבורג: בבקשה.

טל שחם: זה לא מינהל הגמלאות, ולכן אין לנו את הנתונים האלה.

טל שחם: אז אנחנו גם, כמו שחשב הכנסת אמר, אנחנו לא יודעים כמה יעלה השכר, אנחנו צופים שהוא יעלה בין 10% ל-13%.

טל שחם: אם ניקח את החישוב של שכר ממוצע שיעלה ב-10% אז רק על חברי הכנסת, שוב, הצעת החוק דנה רק בחברי כנסת ללא שרים וללא סגני שרים.

טל שחם: אנחנו מדברים על עלות של בערך 6 מיליון שקלים בשנה.

טל שחם: זה לא חיסכון, זאת מניעה של העלות שתהיה בשנת 2021 על סמך השכר הממוצע.

טל שחם: בנוגע להצעת החוק, אנחנו כמובן ממליצים להתקדם עם הצעת החוק הממשלתית, היא כוללת בתוכה גם את ההקפאה של שכר חברי הכנסת, והיא גם כוללת בתוכה הרבה סעיפים אחרים בנוגע לעליית השכר הממוצע.

אלעזר שטרן: שרים שהם גם חברי כנסת, מה זה עושה?

איתן גינזבורג: גם אנחנו היינו שמחים אם הצעת החוק הממשלתית הייתה מתקדמת, אך לצערי זה לא מתקדם.

איתן גינזבורג: במשך חודשיים זה מונח על שולחן הממשלה, זה לא הגיע לשולחן הכנסת, ומכיוון שזה לא הגיע לשולחן הכנסת אנחנו יזמנו את ההצעה הזאת.

איתן גינזבורג: אם הממשלה תוכל להביא אי אלו דברים לדיון היינו דנים בהם, אבל מכיוון שלא עשיתם את זה, לקחנו יוזמה ועשינו את זה בעצמנו.

איתן גינזבורג: אנחנו נעשה את זה וועדת הכספים תעשה את זה, והכנסת תקבע את זה בלי התערבות הממשלה.

איתן גינזבורג: תודה רבה, אדוני.

אלעזר שטרן: איתן, סליחה, שרים שהם גם חברי כנסת?

איתן גינזבורג: אז הם מקבלים לפי שרים.

חיים אבידור: הם מקבלים שכר כשרים.

אלעזר שטרן: אז ההחלטה הזאת לא נוגעת אליהם.

איתן גינזבורג: לא.

טל שחם: הם לא בתוך ההצעה הנוכחית.

איתן גינזבורג: הם לא בתוך ההוצאה של ה-6 מיליון.

אלעזר שטרן: במשרד האוצר חישבו שזה רק 90 חברי כנסת בערך?

איתן גינזבורג: כן, הוא אמר 6 מיליון שקלים.

טל שחם: 84.

איתן גינזבורג: 84 חברי כנסת.

עוזי דיין: הוא חישב את זה.

עוזי דיין: 8 או 6 מיליון שקל.

איתן גינזבורג: תודה רבה, טל.

איתן גינזבורג: בואו נשמע את האנשים שרשומים.

יוליה מלינובסקי: אז אנחנו מתעסקים בקקה.

אלעזר שטרן: כן?

יוליה מלינובסקי: לא, בקקה ברמה - - -

איתן גינזבורג: לינא סאלם, עורכת דין במחלקת ייעוץ וחקיקה, משרד המשפטים, את רוצה להגיד משהו?

איתן גינזבורג: יש לך מה להוסיף?

לינא סאלם: אני רק יכולה להגיד שזה נכון, כפי שציין האוצר, לפי החלטת הממשלה 397 ב-21 לספטמבר, אכן נכון, טיוטת תזכיר החוק הופצה באוקטובר.

לינא סאלם: ההצעה הספציפית הזאת היא פחות מכילה, גם לעניין זה שהיא לא מכילה הפחתה, והיא רק מכילה ביטול הצמדה.

לינא סאלם: ואכן נכון, היא לא הונחה בפני הממשלה, אבל כפי שציינתי, הממשלה כבר קיבלה החלטה הרבה יותר רחבה בספטמבר.

לינא סאלם: אין לי מה להוסיף מעבר לכך.

איתן גינזבורג: תודה.

איתן גינזבורג: עורך דין הידי נגב מהתנועה לאיכות השלטון.

חיים אבידור: אדוני היושב-ראש, אם אפשר להבהיר משהו.

איתן גינזבורג: כן, בבקשה, לפני התנועה לאיכות השלטון.

איתן גינזבורג: כן, חיים.

שלמה קרעי: אדוני היושב-ראש, אני ביקשתי גם ואתה מתעלם.

איתן גינזבורג: בסדר, אבל דיברת, ואחרים לא דיברו.

שלמה קרעי: גם הוא דיבר.

איתן גינזבורג: אבל הוא איש מקצוע.

שלמה קרעי: יש לי הערה מאוד חשובה לומר.

איתן גינזבורג: נראה לי שדיברת פה לדעתי יותר מכל חבר כנסת אחר.

שלמה קרעי: אני חושב שאתה עושה פה מחטף.

איתן גינזבורג: ואתה עדיין לא יכול לחטוף את המיקרופון כשאתה לא בזכות דיבור.

שלמה קרעי: לא, אבל אתה עושה כאן מחטף, לא אני.

איתן גינזבורג: ביקשת זכות דיבור, אתה תקבל אותה בזמן שאני אקבע אותו.

איתן גינזבורג: בבקשה, חיים.

חיים אבידור: ככל שהשכר יעלה, נגיד ב-6,000 שקל, שאלו ההערכות שמסתובבות פה עכשיו, השכר הממוצע יעלה - - -

איתן גינזבורג: לדעתי ב-10%, זה משהו כמו 6,000 שקל.

שלמה קרעי: 10% זה 5,000 שקל, 4,500.

חיים אבידור: קראתי בעיתון 6,000, אבל תן לי איזה מס' שאתה רוצה, אני רוצה את זה רק לצורך הדוגמה.

חיים אבידור: נגיד שיעלה ב-4,500, כמו שהוא אמר, אז זה לא יחול על שנת 2021.

חיים אבידור: בשנת 2021 יכול להיות שהשכר ירד בחזרה לרמתו שהייתה קודם, אם כל המובטלים והחל"תים יחזרו בחזרה לשוק העבודה.

חיים אבידור: זאת אומרת שזה יחזור לרמה – ה-4,500 ירד בחזרה, ואז השכר ב-2022 יהיה כמו השכר של 2020.

חיים אבידור: זה אומר שכל עלייה תקוזז.

חיים אבידור: זאת אומרת שתחזרו בחזרה לשכר של 2021.

איתן גינזבורג: מאה אחוז, זו הכוונה.

שלמה קרעי: זה לא מה שאתה עושה בחוק זה, הוא אומר לך, אדוני יושב-הראש.

חיים אבידור: זה מה שכתוב כאן.

איתן גינזבורג: זה מה שקורה בחוק הזה.

איתן גינזבורג: זה מה שהוא אומר עכשיו.

איתן גינזבורג: הוא אומר לך כן, ואתה אומר לא על מה שהוא אומר לך כן?

איתן גינזבורג: נו, באמת.

איתן גינזבורג: עורך דין הידי נגב מהתנועה לאיכות השלטון.

שלמה קרעי: לא, אדוני יושב-הראש, תראה מה כתוב בחוק שלך - - -

איתן גינזבורג: הבנתי, והרגע הסביר החשב מה הולך להיות.

שלמה קרעי: לא, אדוני יושב-הראש, תראה מה כתוב בחוק, "לצורך חישוב עדכון שכרם - -

איתן גינזבורג: חבר הכנסת קרעי.

שלמה קרעי: - - של חברי הכנסת" בינואר 2022 - -

איתן גינזבורג: חבר הכנסת קרעי, הדיון לא הסתיים.

שלמה קרעי: - - "יובא בחשבון השכר הממוצע" של 2020, זאת אומרת עם עלייה של 10%-15%.

איתן גינזבורג: חבר הכנסת קרעי, מכיוון שאיני זורה חול בעיניים ומסמא את עיני הציבור, אז אני מבקש ממך לא להפריע.

ארבל אסטרחן: מה שפורסם בינואר 2020.

שלמה קרעי: נכון, ינואר 2020, זה אומר השכר הממוצע האחרון שפורסם בשנת 2020.

איתן גינזבורג: חבר הכנסת קרעי, די.

איתן גינזבורג: בבקשה, עורך דין נגב, בבקשה.

הידי נגב: תודה, אדוני היושב-ראש.

הידי נגב: התנועה לאיכות השלטון פועלת מזה שנים כבר להביא להפסקת ההצמדה של חברי הכנסת לשכר הממוצע במשק, לכן אני קודם כול רוצה לברך אותך, אדוני יושב-ראש הוועדה.

הידי נגב: אני לא חושב שזה טריוויאלי שתפעל בצורה כל כך מהירה יחסית, בטח כשתזכיר החוק מתעכב בממשלה.

הידי נגב: כידוע, השנה העלייה במדד צפויה בכ-14% בגלל אותם בעלי שכר מועט של עובדים שגם יצאו לחל"ת וגם פוטרו, חלק ניכר.

הידי נגב: ואני שמח על הדיון בוועדה, ואני שמח גם שיש הסכמה חוצת בתים ממש פה בוועדה לעניין העובדה שהצעת חוק שמקפיאה את השכר לשנת 2021 לא מספיקה, והיא באמת לא מספיקה.

הידי נגב: ולכן אנחנו מבקשים קודם כול לתקן.

הידי נגב: ואנחנו חושבים שראוי לתקן את הצעת החוק ככה שבעצם תופסק בכלל ההצמדה למדד הממוצע במשק, אותו מדד שמפורסם, כמו שאמר החשב, בינואר כל שנה.

הידי נגב: ככל שיוחלט שלא לבטל את אותה הצמדה אנחנו מבקשים להתנגד לסעיף 3 בהצעת החוק.

הידי נגב: אותו סעיף שהוא לא ברור, וגם אני מבקש שתעמדו עליו.

הידי נגב: סעיף 3 בוועדה קובע ש"יובא בחשבון השכר הממוצע האחרון שפורסם בשנת 2020, במקום השכר הממוצע האחרון שפורסם בשנת 2021".

הידי נגב: לגבי הסעיף הזה יש לנו בעיה, גם כי אנחנו לא יודעים כמה יעלה ב-2021, האם הוא באמת ירד אותו שכר ממוצע במשק, וגם אנחנו לא רוצים שייקחו בחשבון את אותה עלייה מטאורית של 14% במדד, אותה עלייה שהייתה בשנת 2020.

הידי נגב: ולכן, ככל שתחליטו שלא להפסיק עם הצמדת השכר הממוצע אנחנו מבקשים מכם לשנות את נוסח הסעיף, או לכל הפחות לקבוע פרשנות שאותו שכר של שנת 2019 הוא זה שיקבע.

הידי נגב: זאת אומרת, עלייה של פחות מ-3%, 3%.

איתן גינזבורג: תודה רבה.

איתן גינזבורג: לפני שנעבור ונסכם את הדיון, אם אפשר בבקשה רק להבהיר את נושא העלאת השכר או עדכון השכר בשנת 2022, שהדברים יהיו ברורים, הן החשב והן היועצת המשפטית.

חיים אבידור: הביטוח הלאומי מפרסם את השכר הממוצע במשק פעם אחת בשנה, הוא מפרסם את זה בחודש ינואר.

חיים אבידור: זאת אומרת שברגע שכתוב שהשכר האחרון שפורסם בשנת 2020, זאת אומרת השכר - - -

איתן גינזבורג: זה אומר בינואר 2020.

חיים אבידור: השכר שפורסם בינואר 2020.

חיים אבידור: מינואר 2020 עד ינואר 2021 לא מפורסם שכר ממוצע על ידי הביטוח הלאומי.

חיים אבידור: לכן כאשר מדברים על השכר האחרון שפורסם בשנת 2020 מתכוונים לשכר הממוצע של שנת 2019.

איתן גינזבורג: ברור.

ארבל אסטרחן: כן.

איתן גינזבורג: כלומר, השכר שהיום מקבלים חברי הכנסת יהיה הבסיס של שנת 2022.

חיים אבידור: כן.

איתן גינזבורג: תודה רבה.

ארבל אסטרחן: יש את המילה "אחרון" והיא נורא מבלבלת, פשוט העירו לי מהאוצר, יכול להיות שאפשר גם לוותר עליה.

ארבל אסטרחן: אבל, כמו שאמר החשב, אכן השכר הממוצע מתפרסם פעם בשנה, אלא אם יש תוספת יוקר.

ארבל אסטרחן: תוספת יוקר לא ניתנה כבר הרבה שנים, והיא לא צפויה השנה ולא צפויה בשנה הבאה, אבל אם היא ניתנת אז זה יכול גם להשתנות במהלך השנה, וזאת הסיבה שכתוב "האחרון", הכוונה היא לינואר 2020.

איתן גינזבורג: מאה אחוז.

איתן גינזבורג: רבותיי, אני חושב שזה הזמן שאפשר לעבור להצבעה.

איתן גינזבורג: נעבור להצבעה.

איתן גינזבורג: מי בעד הצעת חוק ביטול עדכון שכר חברי הכנסת בשנת 2021 - - -

אלעזר שטרן: אפשר להגיש הסתייגות?

ארבל אסטרחן: אנחנו בראשונה.

איתן גינזבורג: בשנייה ושלישית תגיש – (הוראת שעה), התשפ"א–2020?

איתן גינזבורג: ירים את ידו.

איתן גינזבורג: מי נגד?

איתן גינזבורג: מי נמנע?

איתן גינזבורג: בעד – פה אחד

איתן גינזבורג: 13 בעד.

איתן גינזבורג: פה אחד.

איתן גינזבורג: הצעת החוק אושרה והיא תועבר לדיון בקריאה ראשונה במליאת הכנסת.

איתן גינזבורג: אני מודה למשתתפים על הדיון הזה.

איתן גינזבורג: ואני מברך את חברי הכנסת שהשתתפו ושתמכו בהצעת החוק הזאת.

איתן גינזבורג: אני עובר לנושא הבא: קביעת ועדה לפי חוק שירות לאומי-אזרחי, התשע"ד–2014 – פניית שר ההתיישבות.

איתן גינזבורג: פנה אלינו שר ההתיישבות חבר הכנסת צחי הנגבי בבקשה לכנס דיון של ועדת הכנסת במטרה לקבוע איזו ועדה בכנסת תשמש כוועדה לעניין חוק שירות לאומי-אזרחי.

איתן גינזבורג: כידוע, חוק השירות הלאומי-האזרחי עוסק במסלול השירות הלאומי והאזרחי המהווה בעצם חלופה למסלול הצבאי, והוא מיועד בעיקר לאוכלוסיית תלמידי הישיבות.

איתן גינזבורג: בחוק בהגדרת ועדה כתוב שזאת ועדה מוועדות הכנסת, כפי שתקבע ועדת הכנסת.

יוליה מלינובסקי: זה חוק שאמור לעבור?

יוליה מלינובסקי: לא הבנתי.

איתן גינזבורג: החוק הזה כבר קיים.

איתן גינזבורג: החוק מבקש שוועדת הכנסת תקבע איזו ועדה תדון בחוק הזה.

ארבל אסטרחן: תדון בחקיקת משנה.

טלי פלוסקוב: לא בחוק, בתקנת משנה.

איתן גינזבורג: בתקנת משנה וגם בכל התקנות.

ארבל אסטרחן: זה חוק מ-2014.

יוליה מלינובסקי: כן, בגלל זה לא הבנתי.

איתן גינזבורג: צריך להקים ועדה כדי שתדון בתקנות של החוק הזה.

קריאה: נו, ואיזה ועדה תדון?

יוליה מלינובסקי: לא צריך להקים ועדה, אחת מוועדות הכנסת יכולה לדון.

ארבל אסטרחן: לבחור איזו ועדה.

איתן גינזבורג: רק שנייה, אני יודע.

טלי פלוסקוב: בסדר.

איתן גינזבורג: ושר ההתיישבות מבקש שהוועדה תהיה ועדת העבודה, הרווחה - - -

מיכאל מלכיאלי: מי שר ההתיישבות?

טלי פלוסקוב: צחי הנגבי שר ההתיישבות.

אוסנת הילה מארק: צחי הנגבי.

איתן גינזבורג: שר ההתיישבות צחי הנגבי ביקש שהוועדה תהיה ועדת העבודה, הרווחה והבריאות, וזאת גם בקשתו של יושב-ראש הוועדה שביקש שזה יעבור אליו.

איתן גינזבורג: בכנסת הקודמת - -

טלי פלוסקוב: בכנסת העשרים.

איתן גינזבורג: - - בכנסת העשרים, מבחינתי היא הקודמת, אבל את צודקת, מי שקבע את הצעת החוק הזאת זו ועדה משותפת לוועדת החוץ והביטחון וועדת העבודה והרווחה, בראשות יושב-ראש ועדת העבודה והרווחה.

איתן גינזבורג: יושב-ראש ועדת החוץ והביטחון פנה אליי בבקשה שהוועדה שתדון בכך לא תהיה ועדת העבודה והרווחה, אלא ועדה משותפת של שתי הוועדות, ואין לו בעיה שיושב-ראש הוועדה יהיה יושב-ראש ועדת העבודה והרווחה.

יוליה מלינובסקי: למי אין בעיה?

אלעזר שטרן: לוועדת החוץ והביטחון.

איתן גינזבורג: יושב-ראש ועדת החוץ והביטחון ביקש שמכיוון שהחוק הזה הוכן בוועדה משותפת גם התקנות יהיו בוועדה משותפת, ואין לו שום בעיה שיושב-ראש הוועדה יהיה חיים כץ יושב-ראש ועדת העבודה והרווחה.

ארבל אסטרחן: זה הוכן בוועדה מיוחדת.

ארבל אסטרחן: בכנסת העשרים התקנות אושרו בוועדה משותפת.

מיכאל מלכיאלי: וחיים כץ התנגד לזה?

טלי פלוסקוב: חיים כץ ביקש להעביר את הדיון לוועדת העבודה, הרווחה והבריאות.

אוסאמה סעדי: זה השירות האזרחי בוועדת החוץ והביטחון.

מיכאל מלכיאלי: הוא ראש הוועדה, מה אכפת לו שיהיו חברים מוועדת החוץ והביטחון?

איתן גינזבורג: בבקשה, ארבל.

ארבל אסטרחן: אני רק אומרת שזה חוק שנחקק בוועדה מיוחדת בשנת 2014.

ארבל אסטרחן: כשאומרים בחוק איזו ועדה תאשר את התקנות אי-אפשר להפנות לוועדה מיוחדת, אז אמרו ועדה שתקבע ועדת הכנסת.

ארבל אסטרחן: כמו שאמר יו"ר הוועדה, בכנסת העשרים הוועדה לאישור התקנות הייתה ועדה משותפת לוועדת העבודה והרווחה וועדת החוץ והביטחון, ואני מבינה שזה מה שמוצע גם כעת או שכך מבקש יו"ר ועדת החוץ והביטחון.

איתן גינזבורג: יו"ר ועדת החוץ והביטחון ביקש לקיים ועדה משותפת של שתי הוועדות בראשותו של חיים כץ יושב-ראש ועדת העבודה והרווחה.

יוליה מלינובסקי: אבל חיים כץ לא ביקש את זה.

ארבל אסטרחן: נכון.

איתן גינזבורג: הוא לא ביקש את זה, הוא לא ידע את זה.

איתן גינזבורג: זאת בקשה שקיבלנו עכשיו מצבי האוזר.

יוליה מלינובסקי: אפשר לבקש התייחסות של חיים כץ?

טלי פלוסקוב: כן, אני פה בשם ועדת העבודה, הרווחה והבריאות.

איתן גינזבורג: אבל הוא לא יודע לגבי הבקשה של האוזר.

עוזי דיין: חיים כץ ישמח לכל ועדה בראשותו.

טלי פלוסקוב: לא, האוזר זה האוזר, אני כרגע - - -

איתן גינזבורג: אבל הוא לא יודע, חיים כץ לא מכיר את ההצעה של האוזר.

טלי פלוסקוב: אז למה אתה מעלה את זה כל עוד אין לנו התייחסות של יושב-ראש ועדת העבודה והרווחה?

איתן גינזבורג: אני מעלה את זה עכשיו מכיוון שזה הגיע עכשיו.

טלי פלוסקוב: אז אני מציעה לא להצביע.

איתן גינזבורג: אז אני מציע לאור כך לא להצביע על זה עכשיו.

איתן גינזבורג: אנחנו נקיים דיון עם יושב-ראש ועדת העבודה והרווחה לראות אם זה מקובל עליו.

איתן גינזבורג: עדיף דברים בהסכמה מאשר דברים כאלה.

טלי פלוסקוב: נכון.

איתן גינזבורג: אז נסיר את הנושא הזה מסדר-היום.

איתן גינזבורג: גם הנושא הבא של פניית יושב-ראש ועדת הפנים והגנת הסביבה בדבר טענת נושא חדש בהצעת חוק הכניסה לישראל לא יידון היום.

שלמה קרעי: למה?

איתן גינזבורג: כי היא ביקשה להיות נוכחת בדיון.

שלמה קרעי: לא, נו, מה, אתה לא אמיתי, איתן.

איתן גינזבורג: מכיוון שהיא נמצאת כרגע בדיון אחר והיא לא יכולה להגיע היא ביקשה לדחות את הדיון.

אוסנת הילה מארק: מה?

אוסנת הילה מארק: מה?

שלמה קרעי: איתן, אתה לא יכול לעשות דבר כזה.

איתן גינזבורג: אנחנו נדחה את הדיון.

שלמה קרעי: אתה קובע פה דיון לסדר-היום, תכבד את חברי הכנסת.

אוסנת הילה מארק: רגע, רגע, לא שומעת.

שלמה קרעי: תכבד את הוועדה בראשותך.

איתן גינזבורג: אנחנו נדחה את הדיון לישיבה הבאה.

אוסנת הילה מארק: מה זה?

אוסנת הילה מארק: מה זה?

אוסנת הילה מארק: לא הבנתי.

אוסנת הילה מארק: לא שמעתי מה הוא אמר.

שלמה קרעי: אתה לא יכול לעשות מאיתנו הצגות ומשחקים.

איתן גינזבורג: אני לא עושה הצגות ומשחקים, זה מקובל.

אוסנת הילה מארק: למה לא לדון בנושא החדש?

שלמה קרעי: תפסיק עם התעלולים האלה.

שלמה קרעי: שתבוא לכאן עכשיו ואנחנו נצביע.

איתן גינזבורג: חברים.

שלמה קרעי: אל תרמו את חברי הכנסת, תפסיקו עם הרמאויות והנוכלות שלכם.

איתן גינזבורג: הוועדה הזאת סיימה את ישיבתה היום.

איתן גינזבורג: אנחנו מכבדים.

שלמה קרעי: איתן, אתה מזלזל בחברי הכנסת.

שלמה קרעי: אתה עושה צחוק מחברי הכנסת.

איתן גינזבורג: כמו שמכבדים את ועדת העבודה והרווחה מכבדים את ועדת הפנים.

אוסנת הילה מארק: הבאת אותנו לדיון רק בשביל הדברים האישיים שלך?

איתן גינזבורג: תודה רבה.

איתן גינזבורג: הישיבה נעולה.